Cyril koukus met ANC: Gaan Gigaba se kop rol? | Netwerk24
Cyril koukus met ANC: Gaan Gigaba se kop rol?
Deur Philda Essop 06 November 2018 10:12
Pres. Cyril Ramaphosa spreek Dinsdagoggend die ANC op ’n buitengewone koukusvergadering toe wat vir die eerste keer oop sal wees vir die media.
Die ANC het Dinsdagoggend aangekondig dat Ramaphosa sowel as Ace Magashule, ANC-sekretaris-generaal, by die vergadering van sowat 240 ANC-LP’s sal wees.
Pres. Cyril Ramaphosa Foto: Deaan Vivier, Argief
Dié stap is ongewoon omdat koukusvergadering tradisioneel agter geslote deure sal plaasvind. Boonop vind koukusvergadering gewoonlik op ’n Donderdag plaas.
Die koukus sal politieke insette van nasionale ANC-leiers ontvang van kwessies wat spruit uit Saterdag se vergadering van die nasionale uitvoerende komitee (NUK).
Bespiegelinge het Dinsdagoggend ontstaan dat Ramaphosa moontlik skuiwe in sy kabinet kan aankondig in die lig van verwikkelinge rondom die beleërde Malusi Gigaba, minister van binnelandse sake. Dit sal egter ongewoon wees omdat sulke aankondigings gewoonlik vanaf die Uniegebou gemaak word.
Die vergadering kom ’n paar uur voordat Ramaphosa vir die laaste keer vanjaar vrae in die Nasionale Vergadering sal beantwoord.
Die vrae handel onder meer oor die gebeure by VBS Mutual Bank, die ekonomiese stimuluspakket, planne om meer as 90% van geweldsmisdade uit te roei, gewelddadige betogings deur gemeenskappe, die land se leningsooreenkoms met China en maatskaplike kohesie.
Meer oor: Parlement | Anc | Koukus | Malusi Gigaba | Politiek